Naroa Elizalde Etxekolonea

Naroa Elizalde Etxekolonea (Zubieta, Nafarroa, 1997ko urriaren 31 - Zubieta, Nafarroa, 2025eko otsailaren 26a) pilotaria izan zen, emakumezkoen pilotaren aitzindarietako bat. 27 urte zituela hil zen.

 Bizitza 
Txikitatik, 6-7 urte zituenetik, izan zuen esku-pilota kirol maitea, bai jokatzeko, baita ikusteko ere. Hala pasatu zituen haurtzaroko momentu asko, Zubietako plazan eta eskolako patioan jokatzen, eta etxean, amatxirenean edo Herriko Ostatuan partidak ikusten. Pilotarako zaletasuna amaren aldetik etorri zitzaion; izan ere, osabek pilotan aritzea gustuko omen zuten, eta Jon Jaunarena Etxekolonea pilotari leitzarra lehengusua zuen. 

12-13 urterekin, ordea, jokatzeari utzi behar izan zion, garai hartan ez zelako beste neskarik pilotan aritzen, eta, hortaz, ez zegoelako haientzako txapelketarik. Edonola ere, entrenatzen jarraitu zuen, eta 17 urterekin Emakume Master Cupen berriro jokatzeari ekin zion. 

Ados Pilota klubaren sortzaileetako bat izan zen Elizalde, 2001ean, Maite Ruiz de Larramendi eta Iera Agirrerekin batera. Bertan, Bizkaiko, Gipuzkoako eta Nafarroako 13 emakume bildu zituzten. Ados Pilota euskal pilotaren historian mugarri bat da: emakume pilotarien lehenengo klub profesionala sortzeko apustu sendoa. Helburu nagusia emakumeen parte-hartzea sustatzea du, kirol tradizional honetan aukera berdintasuna eta ikusgarritasuna emateko. 

Naroak Elizalde abizena soinean zeramala egin zuen profesionaletan debuta Leitzan 2021ko ekainaren 4an. Ttiki-ttikitatik Zubietako plazan hazi eta hezitako pilotari ttiki hark bere ametsa betetzeko aukera izan zuen orduan. Gerora, beste pilotari batzuek egin duten moduan, amari aitortza eginez, Etxekolonea abizenarekin aritu izan zen. 

Gainera, 2021eko maiatzean, Nafarroako Euskal Pilota Federakuntzak 2020-2024 plan estrategikoaren esparruan sortutako Emakumea eta Pilota Batzordeko kideetako bat izan zen. Erakunde honek kirolaren munduan emakumeen pilotari ahotsa eman nahi zion. Naroa Elizalde Andrea Lusarreta buru zuen taldeko kidea zen, eta bertan hainbat kirolarik eta pilotarien amek parte hartzen zuten. 

Ados Pilota eskolako haurren Sunbillako taldeaz ere arduratu zen Elizalde.

Azken urteetan, Adosek antolatutako txapelketetan parte hartu zuen. Hain zuzen ere, Adosen 2024ko Udaberri Torneoan lortu zuen mailarik onena ematea: bertan eskuratu zituen garaipenik garrantzitsuenak, eta azken txapela ere bertan jantzi zuen. 

Hasiera batean, aurrelari hasi bazen ere, atzera pasatu zen; hobeto ikusten zuen bere burua atzean, seguruago sentitzen zen, atzetik joko guztia ikusten zuelako.

Esku-pilotan jokatzeaz gain, Lehen Hezkuntzako Gradua egin zuen,  Gasteizen, eta irakasle lanetan ibili zen.

2025eko otsailaren 26an zendu zen 27 urteko emakume nafarra; gaixorik zegoen. Ados Pilotaren Binakako Txapelketako finala bukatuta, omenaldia egin zioten Naroa Elizalde Etxekoloneari, martxoaren 29an, Labrit pilotalekuan (Iruñean). 

 Aintzatespenak 
2025eko maiatzean, Ados emakume pilotari profesionalen taldeak Bertso Pilota Txapelketari Etxeko Memoriala Bertso Pilota izena jarri zioten, Naroa Elizalde Etxekolonea gogoan; izan ere, Bertso Pilota Txapelketan disfrutatzen zuen gehien, bertsoak ikaragarri gustatzen baitzitzaizkion. Txapelketa honetan hiru pilotari eta bertsolari batez osatutako lau talde izaten dira: Kukuprakak, Mitxoletak, Bitxilore eta Eguzkiloreak. Talde bakoitzean botilero lanak egiten dituzte bertsolariek. 

 Erreferentziak 

 Kanpo estekak 

Kategoria:Emakume pilotariak
Kategoria:Euskal Herriko pilotariak
Kategoria:Zubietarrak